정조 21년
丁巳十月二十九日辰時上御誠正閣大臣備局堂上引見入侍時左副承旨李勉兢假注書李弘謙事變假注書宋應圭記注官金良倜記事官承膺祚右議政李秉模行工曹判書鄭民始行上護軍金持默行大護軍李秉鼎李敬懋禮曹判書李時秀兵曹判書李祖源漢城府判尹趙心泰刑曹判書趙尙鎭行護軍李漢豐徐龍輔行左承旨李書九行右承旨李益運應敎李翊模正言鄭彦仁以次進伏訖秉模曰近日雪寒甚緊聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮氣候何如上曰好在矣上曰海伯災結之請廟堂亦旣加劃而災邑民情果如其疏語則此外似更有斟量之道大臣之意果以爲如何秉模曰臣之愚見已陳於昨日草記竝與今番加劃而計之則尤甚九邑雖拔例優劃餘結似亦爲五六百結以此分排於延白等畓多邑其餘峽邑畓結至些略略均俵決無不足之慮矣上曰卿言雖如此若有舊頉之隱匿不報以添今年之未收處而或致白徵在所當念昨日草記外略有闊狹何所不可況尤甚九邑卽亦畓多處須以寧失之義卿其量宜加劃可也秉模曰舊頉名色近來諸道或不無登諸狀本而揆以法意誠極可駭方欲一番稟定申飭諸道而從前海西亦有舊頉擧論之時臣意則竝與似此名色略綽斟量於已劃之結矣聖敎及此謹體德意已劃給二千四十餘結外更劃五百結則恰爲二千五百餘結如是區劃之後若或以災不優劃惠未均被等語有所及聞於朝廷則是不但大違藩臣之體實非所以仰承格外之特恩道臣亦豈不知此事體而第爲措辭嚴飭何如上曰依爲之出擧條上曰海西俵災恰爲二千結當初區劃不爲少矣道臣之今又疏請太欠料量然而近年以來朝家每恐有一民之白徵不拘過濫有請輒許故自道臣守令至于小民視爲常例期於準數今若於所請之數減却二千結則非但有民情抑菀之慮又安知不更爲煩請也與其屑屑而徒損事面曷若特爲優劃以施益下之政耶秉模曰以聖上恤民之念寒朝臨殿縷縷敷敎臣不得不以五百結添劃之意仰承德音而臣之愚見自初有所酌量大抵海西畓摠絶少近峽之邑或有不滿十結者若於已劃之二千餘結中以其三分之二分俵於尤甚九邑其外則皆是田多之地而亦且免歉以其餘數六百結分數排比則雖有如干舊頉必無不足之理臣所謂可以遙度者此也在前則各道年分事目下去無論足與不足不敢更言一道所劃多者不過四五百結矣挽近以來厥數倍蓰少不下千計或至五六千結逐歲增加引而爲摠或不得準請則以啓以疏不顧事面之如何不得則不止年前海西四千結劃給之後道臣每稱此例逐年煩籲必準乃已非但有損於國體經用之漸縮職由於此雖在閭巷有田土者歲入漸減到處廢庄則無以支堪況於國家溝洫之政豈容一任其耗縮乎上曰卿言誠然然而年復年準施之餘猝然以剋減爲事則小民無或失望乎譬如琴絃之更張太急則絶凡事有漸何以猝乍間復舊例耶仍敎民始曰海西災結事惠堂所見亦何如民始曰臣屢經道伯熟知俵災之弊端矣大凡全災見削則窮民有白徵之冤分數給災則奸吏售偸竊之習爲道伯者苟能於執災之時嚴飭守宰只報全災則當俵之災必不至夥多而一自分數給災之後升合之蠲民不受益把束之積吏緣爲奸實惠不能下究稅入從而漸縮誠非細故也今此海西災結之至於四千之多亦必分數災之故也然而到今猝難剋減誠如聖敎略綽加劃果爲的當矣上曰舊頉名色古所未有而年前畿營以舊初不登諸文字今則諸道以舊頉二字無難登聞俄於下敎亦有云云而此則尤豈成說乎若果永災則頉之可也不可永頉則査陳可也幾十年不頉不起一樣懸錄至煩上聞事體之壞損法紀之隳乖孰甚於此此後廟堂各別嚴飭可也鄒書不云乎仁政必自經界始經界不正民國受弊結摠旣減經用隨縮畢竟害歸於民固所必至蘇轍論財賦之言政是格言予以此夙宵念念未嘗暫弛矣向者嶺伯狀啓以爲若行査陳之政則流來災頉九萬結可以充數云言之太容易豈其然乎秉模曰若改量案則似可然矣民始曰二十年一改量自是古規而改量之不行殆近百年此則猝難行之而若能善爲査陳則可責實效矣秉模曰此開城留守黃昇源狀啓也以爲戶曹會付穀罄盡以後請得戶曹穀於附近畿邑或海西近邑會錄支用便成已例而乙卯年間請得一千石其間例下外別下條甚多齊厚兩陵修改時物力其他種種不時之需一千石米已爲盡下見今加下至於七十餘石及今優數區劃然後可以需用大興山城北倉餉穀卽糶糴於金川民者而大小南面旣移屬本府則糶糴於金川倉有違格例民情皆願輸納於本府糶糴之倉而中軍內倉均是城餉同在一城兩面民所受北倉小米二百石移捧於內倉事甚便順竝請令廟堂稟旨分付矣年前千石劃給爲其取耗支用而不出數年竝與元穀而盡下此不但爲難繼之道續續狀聞亦甚煩猥姑觀畿內附近邑舊還收捧從後更商稟處至於大小南面所受餉穀之移納於內倉事北倉內倉均是山城而兩面旣屬本府則移納內倉實爲便順依所請施行何如上曰依爲之出擧條上曰近來會付穀在在耗縮雖以松留狀啓觀之年前千石劃下者竝耗用盡至於加下云此何故也民始曰會付穀用處浩多而八道一年恤典所用皆以會付上下此所以耗縮者也近來外邑無會付穀則每以常賑穀換作引用竝與常賑穀而不贍故奉朝賀臣李命植爲惠堂時以常賑穀無得取用之意嚴飭各道矣上曰恤典何如是過多也民始曰渰囕燒恤典自前有之而至於漂頹恤典除非大水如今年海西則初不擧論矣近年以來雖一二戶隨卽先上下後狀聞已成近例厥數較前不啻幾倍矣上曰月終渰囕狀啓十戶以上則自政院付籤入啓而持公事入侍蓋爲恤典判下而設矣夫恤典之爲先分給追後狀聞之規亦非古也時戶判前爲戶判時以爲若待回下後上下則往來之際動費時月旣失趁時救恤之道又有從中消瀜之弊仍請先給後啓遂成定式矣仍敎書九曰凡係恤典創始年條擧行節目溯考久遠謄錄一一謄出錄入可也書九曰各道分留案今已修正故方持入矣上曰入之秉模曰向奉筵敎義州府昨年被災處民皆復業土亦盡墾與否關問該道矣卽見平安監司朴宗甲所報則以爲該府尹沈晉賢方在戴罪行公中雖不敢自謂以已安已墾連加探察則本府頹壓民戶昨冬皆已改搆入處而被災田土如干浦落外依舊耕食且値稍豐擧各安堵爲辭故敢此仰達矣上曰然則分揀聞已滿瓜云仍爲差代可也出擧條秉模曰文官十窠事曾經吏判一提學外姑未問議矣上曰卿意以爲如何秉模曰以此事銓官旣施處分今當依初定式擧行而訓鍊院三窠旣已加設爲文窠則不必於蔭窠又滿十窠以陵令七窠指窠永定似好矣上曰年前定式之初文官皆爲陵令而渠輩多有犯科至有竄配者使之擇差則不得不又屬之蔭官蔭官非有勝於文官而蓋文官只取落仕最久者故不問其人之賢否挨次擬差畢竟爲弊亦不可專責銓官矣今欲指窠則將以何窠爲定耶秉模曰齊陵厚陵敬陵章陵令等窠似好矣上曰何必以稍遠陵寢爲定乎東西五陵頻頻奉審若於此差送則庶或有一分警惕之道矣曾經吏判之人各陳所見可也民始曰今若以陵令窠差送而若無外任遷轉之事則滿三十朔作散而已其爲積滯一也文官守令十窠蓋爲此輩設而今則侍從皆爲之若於十窠守令中限五窠以此輩差送則可無如前之弊矣上曰近來侍從之積滯猶有甚於未通淸之人出入法從數十年或有未得一麾者此豈成說乎名以文官何官不做而如是積滯甚可悶也秉鼎曰年來未通淸文官之積滯不如年前最久者未滿二十年槐院分館之人不願復職只有遐方明經國子分館而已成均館四學太常禮曹等窠不爲不多臣意則更爲定窠別無緊關矣上曰近閱官案六品以上太半是雜技銓曹無以差祭今又除出十窠則差祭時尤難分排且都政必多出六窠苟艱之時此亦難彼亦難矣第更與曾經銓堂諸人爛商從後稟處可也又敎曰泮儒中老儒沈屈亦爲矜悶日前進士李翼之除初仕亦出振滯之意也自是實才而老而落拓故有此特除而年限已過無以作宰是可欠也仍敎書九曰此人爲朗原君之後孫乎書九曰然矣上曰然則與卿幾寸乎書九曰臣爲九寸親矣上敎龍輔曰昨日沁留所奏纓子改造事果已始役否龍輔曰已爲解絲而姑未造成矣上曰蠧損必由於金紙有糊之致今番則勿用金紙好矣造成後丁遇泰同爲陪進奉審舊件如可用則新件奉安而還好矣仍命龍輔先退監造龍輔承命退出上敎書九曰昨日沁留入侍有所懷云故使之後日更爲召見時詳達矣有何酬酢否書九曰聞以本府舊還當捧四千石欲爲仰請停退矣上曰數爻旣多宜其難矣當有區處之道矣秉模曰前承文提調李晩秀今已收敍還爲差下使之仍察公事何如上曰依爲之出擧條民始曰今番表咨文事萬萬悚惶査問其紙品薄劣之由則蓋緣不善擧行之致而亦因紙地倍入貿楮路狹而然此則不可不變通兩南楮種最優此後許令貿來於兩南以爲進排之地何如上曰依爲之與槐院提擧相議期於一新釐弊可也出擧條上曰咨文紙品之漸劣必由於承文院屬之作奸豈無嚴飭之道耶且咨文第一行所當敬愼而自此先書便歸於木紙事體之屑越莫此爲甚此後則必於年月畢書後始書御諱之意知悉可也敎勉兢曰臺諫請牌啓辭有疏批未下懸頉乃正言蔡趾永也意謂遞去已久何至今尙帶職耶勉兢曰以疏批未下不得出牌而然矣上敎秉模曰蔡趾永疏不爲頒布卿未得聞知矣其疏以山林銓任請亟收成命云山林之招延將以責任世道也冢宰之承膺可勉不可沮也而反以還收爲言者誠極可駭矣雖歸生疎之科而名以臺諫豈有如此之疏乎此雖屬於妄發而在山林則當不安於心矣秉模曰臣未見原疏故其語意未能詳知而今承下敎不勝驚駭矣上命出示原疏仍敎曰此不必頒布還入可也秉模曰臣卽見正言蔡趾永上疏則其意蓋出於不縻官職益加敦勉之意而冢宰承膺擧朝顒企則亟收成命之請不可但以妄發論姑先施以罷職之典何如上曰依爲之臺臣之意必在於爲其敦召有此反汗之請而以山林逡巡趑趄之心聞此之後添一難進之株守與其虛縻而近於文具曷若卽許遞任以兼職敦召爲可卿意何如秉模曰聖敎至當姑爲勉副以兼職敦勉期於從近造朝好矣上曰其在禮遇之義不可不體諒吏曹判書宋煥箕許遞可也出擧條上曰臺臣亦當有出場矣仍命書蔡趾永疏批曰省疏具悉生疎自生疎格例自格例已施譴罷之典矣上曰向因崔履亨之疏知有朴載德之事矣臺諫雖云風聞而以如此非理之事騷擾閭巷聞極驚駭矣此事孰有聞知者乎秉鼎曰臣曾待罪都憲時詳聞此事矣廛人兄弟有饒居者構成罪名言之醜也臣不敢詳達而皁隷十餘人乘夜攔入景色慘沮畢竟所失所費近二千金云故臣果若干推給而有口皆傳貽羞實多矣上曰誠一變怪矣秉模曰臺諫此事前所未有不可不請勘矣上曰玉堂臺諫今皆登筵付之耳目可也又敎曰司僕寺事務近果如何秉模曰牧場植木之役果皆如意而待明春着根考其勤慢始可施賞朴排一款屢飭於韓大裕責其成效矣上曰韓大裕之久任在渠不遷轉在官太覺支離物久則神之神字以新字看如何耶秉模曰若求閑於該寺事者無出其右姑又仍存好矣時秀曰注文僉使印信行用爲八十餘年而今始知其印文卽鐵串別將之印云矣未知當初緣何致此而旣知之後不可不從速改給故敢此仰達矣上曰此必與鐵串印信互換而然更爲詳査改造與換用與否從後稟處可也彦仁進前上曰只擧末端可也彦仁曰請金甲島爲奴罪人克觀更令王府嚴鞫得情快正王法措辭見上上曰不允出擧條彦仁曰請逆賊尙魯亟施孥戮之典措辭見上上曰不允出擧條彦仁曰請亟寢秋曹罪人柳師文放釋之命仍令王府設鞫嚴問快正典刑措辭見上上曰亟停勿煩出擧條彦仁曰春下綸音勸民孝悌稼穡八域臣民莫不欽仰聖德自相勸勉爲守宰者奉承聖敎曉諭坊谷揭板官舍當然而湖南則出還穀使民作綸音閣分排捧還多至三四十石民戶幾至逃避之境云請令道臣査實該守令施以罷職之典上曰所奏似無是理爾必有聞處令廟堂嚴飭道臣使卽據實狀聞可也出擧條勉兢曰正言鄭彦仁進啓之際更端不爲起伏結語亦違格式事甚未安推考何如上曰依爲之出擧條彦仁曰臣學識魯莽言語巽軟本不合於淸朝耳目之任而賓對有命竭蹶趨承而進啓之際不善起伏至於承宣請推之擧以此情踪臣何敢一刻晏然於臺次乎請命遞斥臣職上曰勿辭亦勿退待出擧條秉模曰入侍臺臣奏對之際多有做錯雖緣生疎不可無警罷職何如上曰依爲之出擧條翊模曰前持平朴載德信聽奸吏之言非理出禁威脅平民捧賂狼藉醜說喧騰雖以前都憲所奏觀之尤萬萬駭愕臺閣之貽羞朝廷之不尊誠非細故臣謂爲先永刊臺望仍施竄配之典宜矣上曰依啓出擧條翊模曰持平蔡趾永之向來一疏臣雖未見其全本今聞大臣所奏其疏語之太沒倫脊極涉駭妄從可知矣不可以罷職而止臣謂施以譴削之典宜矣上曰其心則豈有他哉不允出擧條翊模曰臺閣通望何等愼重而近來全不擇擬未免淆雜至於朴載德蔡趾永之事而貽羞極矣臣謂當該銓官竝施譴責之典宜矣上曰罷職可也出擧條翊模曰正言鄭彦仁奏對之說未免爽誤擬律之際不成體段隳壞臺風無復餘地大臣罷職之請猶屬太輕臣謂亟施削職之典宜矣上曰過矣不允出擧條命備堂先退秉模等退出命書傳敎曰同副承旨入侍又命書榻敎曰右副承旨入侍賤臣承命出傳與同副承旨金啓洛右副承旨李泰永偕入進伏上敎泰永曰爲校準之役今將許遞冊子持去私次詳準以納後仍爲儀軌之役可也仍命書榻敎曰都承旨左承旨右副承旨許遞前望單子入之待下批牌招敎啓洛曰戶判今日次對何不入來乎啓洛曰有眼疾而不能入參矣上曰都承旨何爲懸病耶勉兢曰重臣喪耦故以服制而不得行公矣上曰洪樂浚遭故耶今爲幾日也勉兢曰已過三四日矣上曰逐日講製之文臣遭故而尙未聞知正所謂昔者所進今日不知其亡也近日內閣擧行極爲駭然矣勉兢曰自上優待抄啓文臣臣之抄啓時雖手下服制當日伏蒙隱恤之典矣上曰承旨出去言于內閣可也命退承史以次退出